Drie vas oor rooftog in LindenArgieffoto. Drie persone is deur lede van die misdaadvoorkomingseenheid in Linden, Johannesburg, in hegtenis geneem ná ŉ 33-jarige man van R300 000 beroof is wat hy uit ŉ bank onttrek het. Die polisie het tydens die inhegtenisneming, Dinsdag omstreeks 12:00, beslag gelê op ŉ onbekende bedrag kontant, het kapt. Kay Makhubele, woordvoerder van die polisie, gesê. “Die verdagtes, tussen 30 en 37 jaar oud, sal na verwagting binnekort in die Randburg-landdroshof verskyn.” Makhubele het gesê die verdagtes is dopgehou, omdat inligting ontvang is dat vyf mans met ŉ Toyota Corolla ŉ man van die bank beroof het. “Die verdagtes se motor is tussen Ells en Republiekweg opgemerk. Die polisie het die motor voorgekeer en die verdagtes gekonfronteer. Twee verdagtes het weggehardloop en drie is in hegtenis geneem.” Die verdagtes was vermoedelik ook betrokke in ander ernstige en gewelddadige misdade en verdere ondersoek duur voort. “Die polisie is steeds op soek na die verdagtes wat steeds voortvlugtig is en doen ŉ beroep op enigiemand met inligting wat hulle kan help met die ondersoek,” het Makhubele bygevoeg.